# Die Schedelsche Weltchronik (deutsch):009

| 008 <<<Vorheriges Blatt | Die Schedelsche Weltchronik Blatt IX | Nächstes Blatt>>> 010 |
| fertig | Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. | Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. |

## VIII verso:

Das erst alter
| prunnen des paradis. vnd gepern vier flu$^e$ss. nemlich phison oder ganges. geon oder nilus. tigris vnd eufrates: vnd das paradis ist die allerbastgemessigst stat schier vnder der wag vnd dem wider gelegen in dem aufgang. daru$^e$mb durchgeet die sunn ierlich zwaymal das mittel das paradis. do ist der allersubtilst vnd vnzersto$^e$rt lufft vnd alweg gleiche nacht. Helias vnnd Enoch sehen bede polos. die pawm bringen ierlich zwaymal frucht. denn da sind in einem iar zwen su$^e$mer vnnd winter. vnd vnser lengster tag vnd ku$^e$rtzste nacht ist ir tieffster winter vnd bede vnser gleich tag vnd nacht ist ir tiefster sumer. darumb sagt Marcianus in indier land seyen zwen su$^e$mer vnd schnyt. also erscheint dz dise statt die allerho$^e$hst der erden. die allerheimlichst. allergemessigst. wunsamst. ordenlichst vnd fruchtperst. vnd wol ein gartten aller wollustperkeit ist. dann do sind gru$^o$nung der stat. lustperkeit der plumen. wolsmack der krewter. feu$^e$chtung der prunnen beschatung der pawm. u$^e$berflu$^e$ssigkeit der frucht. vnd der fo$^e$gel gefangk Got machet auch zu zier vnd scho$^e$nheit des paradis dreyerley holtz. als ysidorus vnd Augustinus sagen. ains zu aufenthalt des lebens durch die narung. do von gepote got vnd sprach. Auß allem holtz des paradis solt du essen. Das ander zubewerung der gehorsam. als das hotz des wissens gu$^o$ts vnd bo$^e$ss. von dem verpote got zeessen. aber vnnser erste eltern hielten das nit. daru$^e$mb nach versuchung des apfels sind ine ir augen aufgetan. nemlich aneinander zebegeren zu dem ine die dauor nit offen waren. als Augustinus spricht. vnd als sie nw die anraytzung des fleischs vnd der begirlichkeit in ine. vnd sich der gnaden berawbt erkanten da machten sie kosten von feygen plettern. sich damit zebedecken vnd zebeschu$^e$tzen. doch ist nit zeuersteen das die su$^e$nd ade vnd eue gewesen sey der fruchthalb des holtzs oder seiner nyessung. als Augustinus sagt. sunder auß vnordenlicher begirde die sich dem go$^e$tlichen verpot widersetzet. dann es ist ein anders so ein ding verpotten ist. als ein su$^e$nd. vnd ist ein anders so ein ding su$^e$nd ist darumb das es verbotten ist. Also ist es hie gewesen. vnd heist das holtz des wissens des gu$^o$ttn vnd bo$^e$sen auß dem das auß seiner nyessung gefolgt hat. dann pald nach der nyessung empfunden sie des u$^e$bels der kranckheit. swachheit vnnd widerstrebung des fleischs wider die vernunft. vnd also begunnen sie zeerkennen das gu$^e$t der gesuntheit. stercke vnnd gehorsam. als der artzt den seu$^e$chen baß erkennt so er nit allein die krancken heymsucht sunder auch darzu die kranckheit selbs leidet: vnd was er vor erkent durch kunst das lernet er darnach durch erfarung dann wer das bitter nit versucht der hat sich des fu$^e$sseß bald verru$^o$cht. Das drit vnnd edelst holtz was das holtz des lebens in dreyerlay weyß. zum ersten von seiner krafft wegen. dann es gabe dem der es aße die sach der vnto$^e$tlichkeit. vnd verhu$^e$ttet die sach der kranckheit vnd schwachheit. doch nit auß | natu$^e$rlicher krafft leu$^e$terlich. sunder mer gnediglich von wegen der tugent der got gehorsamen sel. die dann die vornemlich sach der vnto$^e$tlichkeit des lebens was. als Thomas setzt. dann als offt der mensch kranck worden wer so het er von disem holtz genomen vnd gesuntheit wider empfangen. vnd hett das also getan bis zu erfu$^e$llung der außerwelten zal alßdenn weren alle menschen miteinander in den himel genomen worden. Zum andern von der gelegenheit wegen. dann diss holtz stu$^o$nd in dem mittel des paradis als das ko$^e$stlicher vnd wirdiger. wie das hertz des thiers enmitten des leibs ligt. vnnd den gantzen leib lebendig macht. in bedeu$^e$dtnus des creu$^e$tzs cristi. der die gantzen werlt lebendig macht vnd alle ding an sich zeu$^e$ht. Zum drytten von heiliger bedeu$^e$dtnus wegen als Augustinus spricht. dz bey dem holtz des wissens gu$^o$ts vnd bo$^e$ss die frey wilku$^e$r des willens. vnd bey dem holtz des lebens cristus bedeu$^e$tet werd. Aber der zugang diser stat ist nach des menschen su$^e$nd verstoßen vnd allenthalb mit einer fewrin mawr vmbschrenckt also dz die schier an den himel ru$^e$rt. vnd cherubin das ist der engel beschutzung ist auf der selben mawrn geordent den bo$^e$sen geysten zeweeren das die flammen die menschen vnd die gutten engel die bo$^e$ßen von dannen treyben fu$^e$llen. also das keinem fleisch nach gayst der u$^e$bertrettung. diser zugang des paradis geo$^e$ffent soll sein. Zweyerlay sach der vnto$^e$tlichkeit des menschen warn in dem stand der vnschuld. als die inwenndige enthaltende krafft der sel. vnd die was von got. Die ander ein außwenndige. als nyeßung des holtzs. diss holtz het auch dem menschen ein langs leben gegeben. nach der su$^e$nd. als Augustinus setzt. Aber dem menschen wardt die versuchung desselben holtzs verpotten nach der su$^e$nd. daru$^e$mb am dritten capittell des buchs der gescho$^e$pff wirdt zu den engeln gesprochen. Secht das villeicht Adam nit neme von dem holtz des lebens. vnd lebe ewiglich. das ist gar lang. vnd hie mit comcordirt auch sanctus Thomas. |

## IX recto:

Blat IX
der werlt
Adam der heilig man leu$^e$chtet alle tag seins lebens mit den gaist der prophecey vnd tet große vnd lange bu$^o$ßwertigkeit. vnd gab seinen kinden gepot der gerechtigkeit. vnd schaffet das sie sich von der gemainschafft cayn vnd seiner kinder ganzt enthalten. vnd mit ine nit vereelichen solten. Diser vnser erster vater hat vns mit einer ainigen su$^e$nd vom paradis auß getriben. vnd vns doch mit seinen heiligen wanderel vnd bußwertigkeit ein ebenpild gegeben zu den freu$^e$den des himelreichs widerzekeren. wer aber den nit folgt von den mag rechtlich nit geclagt werden. Adam hat als der Comestor setzt. xxx. su$^e$n vnd souil to$^e$chter geporn on Cayn vnd Abel. Adam was cayns vater vnd sweher. dann er nam calmana sein swester. Augustinus spricht. Adam starb. ix$^c$. xxx. iar alt. als er geporn het. xxx. su$^e$n etc. vnd ist begraben an der stat Caluarie bey iherusalam do hat er etwyelang geruet vnd ist darnach sein leib gepracht in ebron die erden. von der er genomen ist. diser maynung ist auch Anastasius vnd die hebreyschen. dann sich gezimet wol dz allda cristus seinen leib in den tod gebe da das hawbt menschlichs geschlechts zersto$^e$ret ward. vnd das die vnzersto$^e$rlichkeit allda entspru$^e$nge do die zersto$^e$rlichkeit gesaet was. vnd das also die ertzney dem seu$^e$chen antwurtet.
Augustinus spricht got hat das menschlich geslecht daru$^e$mb auß einen einigen menschen eingestift das er erzaigte wie angeneme im wer die einigkeit in vilen. dise betrachtung ist gar nu$^e$tz den außerwelten die den heilligen engeln in dem ewigen frid zugesellet so$^e$llen werden. aber die menschen haben durch so grosse grawsamkeit der su$^e$nd abgenomen das die vnuernu$^e$nftigen thier sichrer vnd fridlicher vndereinander leben. die leoben vnd tracken haben auch vnder ineselbs nye solich krieg als die menschen gefu$^e$rt. das pand der einigkait hat got lieb.
Nw lebten adam vnd eua vnnser allererste eltern. ix$^c$. xxx. iar vnd geparen on Cayn Abel vnd Seth mit irn swestern. der die schrifft gedenckt. xxx. ander su$^e$n. vnd do adam zulerst mit kranckheit beladen ward verbote er dem Seth seinem sun vnd andern. das sein kinder mit den kindern caym sich nit vermischten. vnnd denselben hat er (als sie sagen) vmb erwerbung des o$^e$ls der barmhertzigkeit zu dem paradeis gsendet zu letst starb er vnd ward in ebron begraben. doch sind ettlich sprechende das er an der stat caluarie begraben sey.